सभी धर्म और धर्मग्रंथ पवित्र, ईश्वर भी एक, मान्यताएँ अलग-अलग
Maulana Syed Arshad Madani Deoband Controversy सनातनियों को तीन प्रकार के ईश्वर सुलभ हैं। एक-निर्गुण निराकार। दूसरा- सगुण निराकार और तीसरा- सगुण साकार। निर्गुण निराकार वो है जिसकी बात मौलाना मदनी
आजकल ओम और अल्लाह और ईश्वर को लेकर बहस चल रही है। ऐसे में तुलनात्मक रूप से धर्मों को समझना अनिवार्य है। मोटे तौर पर विश्वभर के सभी धर्मों और धर्मग्रंथों में ऐसी कोई बात नहीं है जो आज के दौर में भी ग़लत या अन्यायपूर्ण लगे। हालाँकि, कुछ व्याख्याओं ने ज़रूर कुछ शंकाओं या विकारों को जन्म दिया है, लेकिन इसका दोष धर्मों या धर्मग्रंथों की पवित्रता पर नहीं मढ़ा जा सकता।
शंकराचार्यों द्वारा मुण्डक उपनिषद के समय- समय पर लिखे गए भाष्यों को लेकर पुरी पीठ के जगद्गुरू शंकराचार्य निश्चलानंद सरस्वती ने धर्मों के तुलनात्मक अध्ययन को विद्वत्ता के साथ समझाया है- वे जो चित्तोजनित शारीरिक सुख को, अनुभूति को ही आत्मा मानते हैं, वे जो केवल चित्त को या प्रकारांतर से केवल शरीर को ही आत्मा मानते हैं, उनकी आत्मा शव के समान है।
जैसे शरीर मरता है, उनकी आत्मा भी मर जाती है। सनातनियों में ऐसा नहीं है। यहाँ शरीर मरता है। चित्त मरता है, पर आत्मा अज है, ब्रह्म है। वह नहीं मरती या नहीं मरता। मुण्डक उपनिषद के अनुसार सनातनियों का ईश्वर जगत बना भी सकता है और जगत बन भी सकता है। राम और कृष्ण की तरह अवतार भी ले सकता है।
दरअसल, सनातनियों को तीन प्रकार के ईश्वर सुलभ हैं। एक-निर्गुण निराकार। दूसरा- सगुण निराकार और तीसरा- सगुण साकार। निर्गुण निराकार वो है जिसकी बात मौलाना मदनी ने कही। वे कहते हैं वो ओम है। वो अल्लाह है। वो हवा है। वो कहीं दिखता नहीं। मदनी यहाँ अपने निर्गुण निराकार ईश्वर की बात कर रहे हैं। सनातनियों का जो ईश्वर वेदों-शास्त्रों तथा उपनिषदों में विद्यमान या ये कहें कि जो भगवद् तत्व है, वही निर्गुण निराकार ईश्वर है।
सनातनियों का जो दूसरे प्रकार का ईश्वर है वह है सगुण निराकार। जैसे- उमा दार दोषित की नाई, सबहिं नचावत राम गुसाईं। या बिनु पग चले, सुने बिनु काना, कर बिनु कर्म करे विधि नाना। गोस्वामी तुलसीदास ने उक्त चौपाइयों में जिस ईश्वर का आह्वान किया है वह सगुण निराकार है। इन चौपाइयों में ईश्वर की उपादेयता तो दिखती है पर वह स्वयं नहीं दिखाई देता। इसलिए यह रूप सगुण निराकार हुआ।
राम और कृष्ण, ये सब सगुण साकार रूप हैं। इनकी उपादेयता भी है और ये दिखाई भी देते हैं। असल में परमात्मा तत्व अपने आप में निर्गुण निराकार ही है और यही ईश्वर भी है, लेकिन सनातनियों का ईश्वर समय- समय पर सगुण निराकार और सगुण साकार भी हो ज़ाया करता है। कहा जाता है कि अन्य धर्मावलम्बियों को ये तीनों प्रकार के ईश्वर सुलभ नहीं है।
कुल मिलाकर अलग-अलग भाव और क्रिया के माध्यम से अलग- अलग रूप हो जाते हैं। उसी तरह जैसे कमल का बीज होता है। यहाँ सवाल उठ सकता है कि कमल का तो बीज होता नहीं? दरअसल बीज की परिभाषा यह है कि जिसमें अंकुरित होने की क्षमता हो, वही बीज है। कमल का बीज काँटे भी उगाता है। कोमल पत्तियाँ भी देता है और मकरंदयुक्त फूल भी देता है।